दो लोगों ने बापोड़ा के नाबालिग को किडनैप कर पीटा, केस दर्ज
बापोड़ाके एक नाबालिग को दो लोगों ने किडनैप करके बुरी तरह पीटा। पिटाई करने से पहले समझौता हो चुका था और सोमवार को पैसे देने थे, लेकिन उससे पहले ही नाबालिग को अपने साथ बहला फुसला कर ले जाया गया दो घंटे तक जानवरों जैसा बर्ताव किया।
बापोड़ा निवासी चेतक ने बताया कि उसकी मम्मी की एक सहेली की बहन को बेटी हुई थी। एक माह पहले उसका 13 वर्षीय छोटा भाई मम्मी के साथ सोनीपत गया था। वहां से आते समय वह गलती से दो फोन साथ ले आया, लेकिन डर के कारण उसने यह बात किसी को नहीं बताई। 6 फरवरी को मम्मी की सहेली गीता उनके घर पर आई और बताया कि उसका बेटा उसकी बहन के घर से दो फोन चुरा लाया है। इस पर उसकी मम्मी ने जब उससे पूछताछ की तो उसने मना कर दिया। इसके बाद 4 मार्च की सुबह उसके भाई और मम्मी को भिवानी एक आफिस में बुलाया गया और पूछताछ की गई। चेतक ने बताया कि इस दौरान उसके भाई को दो-तीन थप्पड़ मारे गए तो उसने फोन लाने की बात कबूल करते हुए कहा कि एक फोन उसके पास और दूसरा उसके दोस्त के पास है। इस पर जो लोग उपस्थित थे उन्होंने कहा कि बच्चा आगे से ऐसी गलती करे, इसके लिए परिवार वालों को 15-15 हजार रुपये का जुर्माना लगाया जाएगा। इस पर उसकी मम्मी ने कहा कि वह सोमवार को पैसे दे देगी। लेकिन उसी दिन 4 मार्च को शाम साढ़े सात बजे गीता दोबारा से उनके घर पर आई और कहा कि उसके लड़के ने दो नहीं, बल्कि तीन फोन चुराए हैं। इस पर उसका छोटा भाई वहीं पर उपस्थित था तो उससे पूछा तो उसने बताया वह दो ही फोन लेकर आया था। गीता के साथ उसका पति दलबीर सिंह भी था। उन्होंने नांगल के सरपंच राजू को भी फोन करके बुला लिया। इसके बाद राजू दलबीर उसके भाई को अपने साथ यह कह कर ले गए वह उसके लड़के को उसके उस दोस्त के पास लेकर जा रहे हैं, जिसके पास दूसरा फोन है। वह ही बताएगा कि इसके पास दो फोन थे या तीन। चेतक ने बताया कि वह उस दौरान खेत में गया हुआ था और जब वापस आकर देखा तो गीता उनके घर पर थी और छोटे भाई के बारे में पूछा तो पता चला कि वह अपने दोस्त के घर गया है। करीब दो घंटे बाद उसका भाई घर पहुंचा तो वह अपने कमरे में जाकर सो गया। जब सुबह देखा तो उसकी आंखों, कमर तथा पांव पर नील के निशान बने हुए थे। जब उससे पूछा तो उसने बताया कि दलबीर और राजू ने उसके साथ बुरी तरह से पिटाई की। इस पर नाबालिग को अस्पताल में भर्ती करवाया गया है तथा पुलिस में शिकायत दी गई है। इस बारे में जब जांच अधिकारी धर्मा सिंह से बात हुई तो उन्होंने बताया कि नाबालिग को देवसर फार्म हाउस में लेकर पिटाई की गई। नाबालिग के बयान पर गीता, दलबीर नांगल के सरपंच राजू के खिलाफ आईपीसी की धारा 365, 34 के तहत मुकदमा दर्ज कर कार्रवाई शुरू कर दी है।
hin_Deva hin_Deva hin_Deva